আমাদের প্রচলিত পাঠ্যপুস্তকে বাংলাদেশের ইতিহাসের কাল বিভাগ করা হিন্দু আমল, মুসলিম আমল, ইংরেজ আমল, পাকিস্তান আমল ও বাংলাদেশ আমল হিসেবে। কিন্তু আমরা সবাই জানি, হিন্দু আমলের পর ভারতবর্ষ- বাংলাদেশে পাল শাসনামল ছিল এবং পালরা ছিল বৌদ্ধ ধর্মাবলম্বী। অন্যদিকে ইংরেজরা ছিল খ্রিস্ট ধর্মের অনুসারী। সে বিবেচনায় ইংরেজ আমলকে ‘খ্রিস্টীয় আমল’ আখ্যা দিতে হয়। বস্তুত ইতিহাসের এই প্রচলিত কাল বিভাজনের কোনো বৈজ্ঞানিক ভিত্তি নেই। পৃথিবীর অন্যান্য দেশেও এ ধরনের কাল বিভাজন প্রচলিত নয়। আফ্রিকার ক্ষেত্রে Irving Leonard Markovitz তার Power and Class in Africa - An Introduction to Change and Conflict in African Politics (1977) গ্রন্থে কাল বিভাজন করেছেন ঔপনিবেশ-পূর্ব যুগ, ঔপনিবেশিক যুগ ও উত্তর-ঔপনিবেশিক যুগ হিসেবে। বাংলাদেশের ইতিহাস চর্চার ক্ষেত্রে ঔপনিবেশিকতাকে কোনো সময়ই কেন্দ্রীয় থিম হিসেবে গণ্য করা হয়নি।